‘เกษมราษฎร์’ไม่โดนหางเลขม็อบเลือด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — KH ยันเหตุการณ์รุนแรงไม่กระทบบริษัท โชคดีเครือข่ายอยู่รอบนอกเมือง ลูกค้าส่วนใหญ่เป็นคนไทย ย้ำปีนี้มาร์จินโต รายได้หายตามโครงการ 30 บาท
นพ.เฉลิม หาญพาณิชย์ ประธานกรรมการบริหาร บริษัท บางกอกเชน ฮอสปิทอล (KH) เจ้าของธุรกิจโรงพยาบาลเกษมราษฎร์ เปิดเผยว่า บริษัทไม่ได้รับผลกระทบจากเหตุการณ์ชุมนุมทางการเมือง เป็นเพราะว่าสถานที่ตั้งของโรงพยาบาลส่วนใหญ่อยู่รอบนอกเมือง ไม่เหมือนโรงพยาบาลอื่นที่ตั้งอยู่ใจกลางเมือง 
“เรียกได้ว่าเครือข่ายโรงพยาบาลเกษมราษฎร์ทั้งหมดไม่ได้รับผลกระทบ เพราะสาขาหรือเครือข่ายไม่มีอยู่ในหรือใกล้เคียงกับบริเวณพื้นที่การชุมนุม อีกทั้งผู้ใช้บริการส่วนใหญ่เป็นคนในประเทศ โดยไม่มีลูกค้าต่างชาติมากเหมือนโรงพยาบาลอื่นที่ได้รับผลกระทบชัดเจน เพราะต่างชาติยังไม่ไว้ใจในสถานการณ์การเมือง ทำให้ยังไม่กล้าเข้ามารับการรักษา” นพ.เฉลิม กล่าว
สำหรับผลประกอบการในปีนี้บริษัทจะไม่เน้นการเติบโตจากรายได้ แต่จะเน้นเพิ่มอัตรากำไรขั้นต้น (มาร์จิน) ประมาณ 12% จากปีก่อนทำได้ 3335% เนื่องจากบริษัทจะมีลูกค้าเงินสดมากขึ้น เพราะตั้งแต่เดือน เม.ย.เป็นต้นมา บริษัทได้ยกเลิกลูกค้าในโครงการประกันสุขภาพ หรือโครงการ 30 บาท รักษาทุกโรค ออกไป 2 แสนราย จากเดิมมีทั้งหมด 4 แสนราย เนื่องจากมีมาร์จินต่ำ 
“ปีนี้รายได้เราอาจจะไม่โดดเด่น แต่เชื่อว่าทั้งปีนี้มาร์จินจะดีขึ้น หลังบริษัทเน้นเพิ่มลูกค้าวอล์กอิน หรือลูกค้าที่จ่ายเงินสดมากขึ้น โดยทั้งปีสัดส่วนรายได้โครงการบัตร 30 บาท จะเหลือเพียงตัวเลขหลักเดียวจากปีก่อนกว่า 20% ส่วนกลุ่มเงินสดและโครงการประกันสังคมเพิ่มขึ้นจากเดิมที่มีสัดส่วนอย่างละกว่า 30%” นพ.เฉลิม กล่าว
นพ.เฉลิม กล่าวว่า ถือเป็นเรื่องดีที่หุ้นของบริษัทได้รับความไว้ใจจากกลุ่มผู้ลงทุนสถาบันทั้งในและต่างประเทศถือหุ้นอยู่ เพราะนอกจากแสดงให้เห็นว่าหุ้น KH มีปัจจัยพื้นฐานที่ดีแล้ว บริษัทยังได้รับคำแนะนำในการบริหารงานจากผู้ถือหุ้นด้วย 
ปกติทุกไตรมาสบริษัทจะมีการพบกับนักวิเคราะห์เป็นประจำ ทำให้นักลงทุนเข้าใจธุรกิจ และรับทราบข้อมูลที่ถูกต้องอย่างต่อเนื่อง
ทั้งนี้ บริษัทหลักทรัพย์ ภัทร ถือหุ้นสัดส่วน 2.92% อยู่ในอันดับ 6 กองทุนเปิดบัวหลวงหุ้นระยะยาว 1.25% อยู่ในอันดับ 8 และกองทุนเปิดหุ้นระยะยาวอยุธยาปันผล 1.04% อยู่ในอันดับ 9